WGO waarsku oor 2de golf infeksies | Netwerk24
Lande waar koronavirusinfeksies besig is om af te neem, kan 'n "onmiddellike tweede piek" ervaar as inperkingsmaatreëls te vinnig verslap word, het die Wêreldgesondheidsorganisasie (WGO) Maandagaand gesê.
Die wêreld is nog in die eerste fase van die koronavirusuitbreking, het dr. Mike Ryan van die WGO Maandagaand op 'n aanlyn nuuskonferensie gesê.
Ryan sê pandemies kom dikwels in golwe, wat beteken uitbrekings kan weer later vanjaar voorkom in lande waar die eerste golf reeds gewyk het. Daar is ook 'n kans dat die infeksiekoers blitsig kan styg as maatreëls om die eerste golf te vertraag, te vinnig verslap word.
"Wanneer ons oor 'n tweede golf praat, verwys ons gewoonlik na die eerste golf as die siekte opsigself, en dan 'n herhaling van die siekte 'n paar maande later. Dít kan oor 'n paar maande 'n werklikheid in vele lande word," het Ryan gesê.
"Ons moet net altyd bewus wees van die feit dat die siekte enige tyd kan 'spring'. Ons kan nie aanneem die infeksies sal aanhou daal net omdat dit begin afneem nie . . . ons het 'n paar maande om gereed te maak vir 'n tweede golf. Ons kan 'n tweede piek in dié tweede golf kry."
Hy het gesê lande in Europa en Noord-Amerika moet "voortgaan om die openbare maatreëls, die toesigmaatreëls, toetsmaatreëls en 'n omvattende strategie in plek te stel om te verseker dat ons voortgaan met 'n afwaartse trajek en dat ons nie onmiddellik 'n tweede piek bereik nie."
Baie Europese lande en Amerikaanse state het die afgelope weke stappe gedoen om inperkingsmaatreëls op te hef. – Reuters
'n Dokter hou 'n pasiënt se hand vas in die waakeenheid van die CommonSpirit Dignity Health California Hospital Medical Center.Foto: Reuters